钦定古今图书集成/明伦汇编/官常典/第649卷 > 罗珊
## 钦定古今图书集成/明伦汇编/官常典/第649卷 > 罗珊

按《延平府志》：“珊，南海人，举人。正德十二年，知永安。政
先爱民，不畏强御。总镇移文，欲开县忠雒乡矿入贡，
迫胁甚急。珊抗止之，言县旧无矿场，且今复有诏禁
私采，以此大忤使者徐俊时俊盖行赂，得牒觅利，为
珊所沮，遂诬讦珊杀人。总镇差官捕逮，且率党攻县
门，禁辱备至，民汹汹曰：‘使者贪利，执我廉宰’。众曷死
之。”俄顷毕集，往愬当道，珊声益起，膺荐擢去，郡人御
史胡琼撰文立石于县中。